Document ID: 31997R0122

ΚΑΝΟΝΙΣΜΟΣ (ΕΚ) αριθ. 122/97 ΤΗΣ ΕΠΙΤΡΟΠΗΣ της 23ης Ιανουαρίου 1997 για τροποποίηση του κανονισμού (ΕΟΚ) αριθ. 3567/92 περί λεπτομερών κανόνων εφαρμογής της χρησιμοποίησης και της μεταφοράς δικαιωμάτων στον τομέα του προβείου και αιγείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3013/89 του Συμβουλίου, της 25ης Σεπτεμβρίου 1989, για την κοινή οργάνωση αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΚ) αριθ. 1589/96 (2), και ιδίως το άρθρο 5α παράγραφος 4,
Εκτιμώντας:
ότι οι κανόνες που διέπουν τη μεταφορά δικαιωμάτων πριμοδότησης, οι οποίοι καθορίζονται στο άρθρο 7 του κανονισμού (ΕΟΚ) αριθ. 3567/92 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 1847/95 (4), συνεπάγονται ότι η αρμόδια αρχή δεν δύναται να αναγνωρίσει την αλλαγή του αριθμού των δικαιωμάτων ενός παραγωγού, κατόπιν μεταφοράς, όταν ο παραγωγός αυτός την κοινοποιήσει στην αρχή μετά από την ημερομηνία κατά την οποία υπέβαλε την αίτηση πριμοδότησης 7 ότι, σε περίπτωση μιας τέτοιας καθυστερημένης κοινοποίησης της μεταφοράς, τόσο ο παραγωγός που αποδέχεται τα δικαιώματα όσο και ο παραγωγός που τα μεταφέρει υπόκεινται στις προβλεπόμενες κυρώσεις, οι οποίες, στην περίπτωση αυτή, δύναται να θεωρηθούν ως δυσανάλογα αυστηρές σε σχέση με το διαπραχθέν σφάλμα 7
ότι, για να υπάρξουν πιο δίκαιοι όροι μεταφοράς αλλά και με την επιφύλαξη της ανάγκης να ελέγχονται οι αιτήσεις πριμοδότησης, είναι αναγκαίο να επιτραπεί στις αρμόδιες αρχές να εφαρμόζουν με μεγαλύτερη ελαστικότητα τους κανόνες μεταφοράς 7 ότι, ως εκ τούτου, πρέπει να μπορούν τα κράτη μέλη να επιτρέπουν την κοινοποίηση των μεταφορών μέχρι την τελευταία ημέρα της περιόδου υποβολής των αιτήσεων πριμοδότησης, δηλαδή, προτού διενεργηθούν οι έλεγχοι 7
ότι πρέπει να τροποποιηθεί ο κανονισμός (ΕΟΚ) αριθ. 3567/92 7
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προβείου και αιγείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 7 παράγραφος 2 του κανονισμού (ΕΟΚ) αριθ. 3567/92 αντικαθίσταται από το ακόλουθο κείμενο:
«2. Η μεταφορά δικαιωμάτων πριμοδότησης καθώς και η προσωρινή εκχώρηση των δικαιωμάτων αυτών παράγουν αποτέλεσμα μόνο μετά την κοινοποίησή τους στις αρμόδιες αρχές του κράτους μέλους από τον παραγωγό που μεταφέρει ή/και εκχωρεί τα δικαιώματα και από τον παραγωγό που αποδέχεται τα δικαιώματα.
Η εν λόγω κοινοποίηση πραγματοποιείται εντός προθεσμίας που καθορίζεται από το κράτος μέλος και όχι αργότερα από την ημερομηνία κατά την οποία λήγει η περίοδος υποβολής των αιτήσεων πριμοδότησης στο εν λόγω κράτος μέλος, εκτός περιπτώσεων όπου η μεταφορά των δικαιωμάτων πραγματοποιείται λόγω κληρονομιάς. Στην περίπτωση αυτή, ο παραγωγός ο οποίος παραλαμβάνει τα δικαιώματα πρέπει να είναι σε θέση να παράσχει τα κατάλληλα νομικά έγγραφα που αποδεικνύουν ότι αυτός ή αυτή είναι ο κληρονόμος του εκλιπόντος παραγωγού.»
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στα δικαιώματα πριμοδότησης που αφορούν το 1997 και τις επόμενες περιόδους εμπορίας.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Ιανουαρίου 1997.

Labels: 11
17
5
9
6